U skladu s čl.118. Zakona o odgoju i obrazovanju u osnovnoj i srednjoj školi (87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 64/20) te Statutom Komercijalno-trgovačke škole Split, Školski odbor je na sjednici održanoj 06.listopada 2022.g.

donio

**PRAVILNIK**

**O IZBORU UČENIKA I PRATITELJA ZA MOBILNOSTI U PROJEKTIMA IZ FONDOVA EU**

**Članak 1.**

Pravilnik definira kriterije i ocjenjivanje kriterija za odabir učenika i pratitelja za mobilnosti u projektima iz fondova EU.

**Članak 2.**

Ravnatelj će imenovati povjerenstvo za mobilnost (U nastavku Povjerenstvo) koje će biti sastavljeno od voditelja projektnog tima, odnosno koordinatora (nastavnik ili drugi zaposlenik), razrednika, nastavnika stranih jezika, članova Stručne službe i/ili nastavnika strukovnih predmeta ili predmeta na koje se odnosi mobilnost i/ili drugih nastavnika.

Predsjedatelj Povjerenstva je osoba koja je zadužena za pojedini projekt (koordinator), koja odabire zapisničara i osobu zaduženu za dokumentaciju.

Zapisnici se čuvaju u školskoj arhivi s ostalom dokumentacijom o pojedinom projektu.

**Članak 3.**

Troškovi odlaska i boravka učenika i pratitelja bit će u najvećem dijelu financirani iz sredstava koja su školi dodijeljena za pojedini projekt iz fondova EU putem Agencije za mobilnost i fondove EU ili putem provedbenog tijela za pojedini projekt.

**Članak 4.**

Za svaki pojedinačni projekt mobilnosti iz fondova EU raspisat će se u Školi interni natječaj za sudjelovanje u projektu te broj sudionika mobilnosti, zanimanja i ciljna skupina na koju se projekt odnosi.

Poziv na prijavu za natječaj objavit će se na mrežnim stranicama i / ili oglasnoj ploči Komercijalno – trgovačke škole Split s navedenim rokom za prijavu zainteresiranih, kriterijima za odabir sudionika i dokumentacijom koju trebaju zainteresirani priložiti (Izjava).

Zainteresiranost učenika za mobilnost potvrđuju roditelji / staratelji svojom Izjavom, koja je u privitku ovog Pravilnika.

Samo učenici čiji su roditelji / staratelji potpisali Izjavu mogu biti odabrani za mobilnost.

Postupak odabira sudionika provodi Povjerenstvo na temelju natječaja objavljenog na mrežnim stranicama i / ili oglasnoj ploči škole.

Po odabiru učenika za mobilnost, roditelj je dužan potpisati Sporazum o sudjelovanju u projektu ERASMUS + (KA1 / KA2) , koji će biti naknadno pripremljen u skladu s elementima i stavkama realizacije pojedinog ERASMUS + projekta.

**Članak 5.**

Povjerenstvo će prije pristupanja odabiru, osim ako pojedinim projektom nije definirano, odrediti ciljnu skupinu učenika, (npr. učenici maturalnih razreda, učenici drugih razreda i sl.) koji će imati prednost u odnosu na druge učenike.

Kriterij odabira i način ocjenjivanja prijavljenih učenika na natječaj odvijat će se prema članku 6. i članku 7. ovog Pravilnika.

**Članak 6.**

Kriteriji za odabir prijavljenih učenika su sljedeći:

6.1. uspjeh i vladanje učenika

1. opći uspjeh

2. ocjena iz osnovnog predmeta struke ili predmeta koji se odnosi na mobilnost

3. vladanje

4. pedagoške mjere (učenik ne smije imati teže izrečenih mjera od Opomene razrednika u tekućoj i prethodnim školskim godinama srednješkolskog obrazovanja)

6.2. razina znanja stranog jezika

1. znanje engleskog jezika

6.3. Preporuka razrednika s Razrednim vijećem koja se sastoji od 5 objektivnih kriterija:

1. odnos prema drugim učenicima

2. odnos prema nastavnicima

3. učenici koji nisu posjetili strane zemlje EU zbog socio-ekonomskih razloga ili socijalno-obiteljskog okruženja

4. proaktivnost (samostalnost, inicijativa, poduzetnost)

6.4. Mišljenje i preporuka Stručne službe (psiholog / pedagog)

1. nije preporučljivo da se za program mobilnosti javi učenik koji će u dogledno vrijeme mijenjati terapiju medikamentima iz bilo kojeg razloga

2. učenici s posebno odgojno-obrazovnim potrebama koji mogu samostalno i bez potpore realizirati zadane ishode programa mobilnosti mogu se prijaviti na takve projekte mobilnosti, s tim da će u slučaju odabira takvog učenika/ce Stručna služba obaviti razgovor s roditeljem /starateljem o zadatcima i ishodima mobilnosti, kao i o obvezama i potrebama učenika.

6.5. Učenici koji budu odabrani prema kriterijima čl.6. (6.1. – 6.4.) trebaju udovoljiti unaprijed utvrđenim kriterijima motivacijskog razgovora s koordinatorom projekta i profesorom engleskog jezika. Motivacijski razgovor će se odvijati na engleskom jeziku uz prethodno napisano motivacijsko pismo. Ako učenik ne udovolji kriterijima i elementima motivacijskog pisma i motivacijskog razgovora, prvobitno odabrani učenik će se zamijeniti s učenikom s liste rezervnih učenika i u tom slučaju učenik s rezervne liste će proći selekcijski postupak.

**Članak 7.**

Ocjenjivanje kriterija iz članka 6. ovog Pravilnika će se odvijati prema sljedećoj skali bodova:

6.1. uspjeh i vladanje učenika – opći uspjeh svih prethodnih razreda (maksimalno 5,00), zaključna ocjena iz osnovnog predmeta struke ili predmeta koji se odnosi na mobilnost iz prethodne godine obrazovanja (ako se radi o jednom nastavnom predmetu maksimalno 5,00 bodova, ako se radi o dva nastavna predmeta maksimalno 10 bodova itd.). Vladanje se ocjenjuje na sljedeći način: 0 neopravdanih sati (5 bodova); 0-5 neopravdanih sati (3 boda); 5 i više neopravdanih sati (1 bod).

6.2. razina znanja stranog jezika (maksimalno 5 bodova), a prema prosječnoj ocjeni engleskog jezika svih prethodnih razreda

6.3. preporuka razrednika s Razrednim vijećem (maksimalno 5 bodova) i to.

6.3.1. odnos prema drugim učenicima (0 ili 1 bod)

6.3.2. odnos prema nastavnicima (0 ili 1 bod)

6.3.3. socio–ekonomski razlozi (0 ili 1 bod)

6.3.4. sudjelovanje u izvannastavnim aktivnostima, predstavljanju škole, projektima (0 ili 1 bod)

6.3.5. proaktivnost (0 ili 1 bod)

6.3. Mišljenje i preporuka stručne službe (pedagog, psiholog) prema skali bodova 0/1/2

6.4. vrednovanje od strane koordinatora projekta temeljem motivacijskog pisma i motivacijskog razgovora s prijavljenim učenikom (maksimalno 6 bodova: zadovoljio 6 bodova; djelomično zadovoljio 3 boda; nije zadovoljio 1 bod).

**Članak 7.**

Kriteriji za odabir prijavljenih nastavnika su sljedeći:

7.1. sudjelovanje nastavnika u izradi projekta (maksimalno 10 bodova)

7.2. preporuka ravnatelja (maksimalno 8 bodova)

7.3. sudjelovanje na natjecanju i mentoriranju učenika:

7.3.1. školsko natjecanje 1 bod

7.3.2. međužupanijsko natjecanje 3 boda

7.3.3. državno natjecanje 5 bodova

7.4. sudjelovanje na smotrama i predstavljanju škole (0 ili 1 ili 2 boda)

7.5. vođenje izvannastavne aktivnosti (0 ili 1 bod)

7.6. motiviranost nastavnika za provođenje projekta i aktivnosti vezanih za projekt (priprema, diseminacija projekta - 0 ili 1 ili 2 boda)

7.7. razina znanja stranog jezika zemlje u koju se odlazi na mobilnost: (maksimalno 6 bodova: A1 – 1 bod, A2 – 2 boda, B1 – 3 boda, B4 – 4 boda, C1 – 5 bodova, C2 – 6 bodova).

Izbor nastavnika se može izvršiti bez ocjenjivanja prema kriterijima iz stavaka 7.1. - 7.7. dogovorom između članova Povjerenstva.

**Članak 8.**

Odabir i ocjenjivanje učenika, a po završetku natječaja i u skladu s gore navedenim kriterijima i načinima ocjenjivanja izvršit će Povjerenstvo, a bit će predstavljeno na prvoj sljedećoj sjednici Nastavničkog Vijeća.

**Članak 9.**

U slučaju nastalih eventualnih problema vezanih za realizaciju projekta, odluke o rješavanju problema donosi Odbor koji će se činiti: ravnatelj, koordinator projekta i jedan predstavnik od nastavnika uključenih u projekt.

**Članak 10.**

Ovaj Pravilnik stupa na snagu s danom objavljivanja na oglasnoj ploči Škole.

Split, 6. listopada 2022.g.